**MINISTARSTVO POLJOPRIVREDE**

**IZRAVNA PLAĆANJA – NOVOST U KAMPANJI 2017!**

PROIZVODNO-VEZANA POTPORA

ZA MLIJEČNE KRAVE, KRAVE DOJILJE I OVCE I KOZE

**Obavezno razdoblje držanja životinja je 100 dana!**

Poštovani poljoprivrednici,

**obavještavamo vas da obavezno minimalno razdoblje držanja grla koja su na jedinstvenom zahtjevu prijavljena za proizvodno-vezanu potporu u 2017. godini iznosi 100 dana: počinje 10. lipnja i završava 17. rujna 2017.**

Samo ona grla (mliječne krave, krave dojilje i ovce i koze) koja su prijavljena na jedinstvenom zahtjevu 2017, registrirana u JRDŽ-u i svim propisanim upisnicima, pravilno označena u skladu s veterinarskim propisima **te držana na gospodarstvu barem do 17. rujna** moći će ostvariti proizvodno-vezanu potporu u 2017. godini.

Grla koja iz bilo kojih razloga napuste gospodarstvo prije 17. rujna 2017. godine (a da se pri tom ne izvrši nadomještanje ili prijava više sile zbog bolesti ili uginuća Agenciji za plaćanja) neće biti prihvatljiva za potporu, te se za njih neće moći isplatiti ova vrsta potpore.

Pravilnikom o izmjenama i dopuni Pravilnika o provedbi izravne potpore poljoprivredi i IAKS mjera ruralnog razvoja za 2017. godinu (Narodne novine 45/2017. od 10.5.2017.) utvrđuje se obavezno razdoblje držanja od 100 dana, **bez mogućnosti da grla držana na gospodarstvu kraće od tog minimalnog roka ostvare umanjeni iznos potpore** (članak 36, čl. 38. i čl. 39 Pravilnika).

*Podsjetnik: novost od kampanje 2017:*

**3 iznosa potpore za PVP za krave u proizvodnji mlijeka**

Od kampanje izravnih plaćanja 2017. primjenjuju se **tri različita jedinična iznosa potpore za krave u proizvodnji mlijeka** za tri razreda veličine stada: do 50 grla; 51-200 grla i više od 200 grla, kako bi se dio sredstava preusmjerio korisnicima najosjetljivijim na dugogodišnje nepovoljne trendove u sektoru, tj. malim i srednjim proizvođačima mlijeka.

1. jedinični iznos za prvi razred (za prvih 50 krava) bit će najviši;
2. jedinični iznos za krave od 51. do 200. iznosit će 83% najvišeg (prvog) iznosa;
3. jedinični iznos za krave od 201. nadalje iznosit će 68% najvišeg (prvog) iznosa.

**Dodatne informacije o izravnoj potpori možete dobiti u Ministarstvu poljoprivrede**: izravna.potpora@mps.hr